Diari Oficial de la Generalitat Valenciana


Sumari del DOGV 9263, del 25-01-2022 (2022/507)

RESOLUCIÓ de 20 de gener de 2022, del director general de l'Institut Valencià de Finances, per la qual s'aprova la línia de finançament «IVF-Liquiditat Entitats Socials».
--------------------------------------------------------------------------------------------------------------------------------------------------------------------------

### Dades del document

Número de DOGV
:   9263

Data del DOGV
:   25-01-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/507


Data del document
:   20-01-2022

Organisme emissor
:   Institut Valencià de Finances

Tipus de document
:   Resolució

Descriptors 

:   * ajuda pública

RESOLUCIÓ de 20 de gener de 2022, del director general de l'Institut Valencià de Finances, per la qual s'aprova la línia de finançament «IVF-Liquiditat Entitats Socials». [2022/507]  
Antecedents  
I. L'Institut Valencià de Finances ha aprovat durant els anys anteriors diferents línies dirigides a les entitats socials que s'han evidenciat com un suport de gran utilitat per al desenvolupament de la seua activitat.  
II. Per a l'any 2022, es considera convenient unificar les diferents línies en una única convocatòria que està dirigida tant a entitats que presten els seus serveis en règim de concert o en règim de subvenció amb la Conselleria d'Igualtat i Polítiques Inclusives, així com les organitzacions empresarials més representatives de la Comunitat Valenciana. Tot això d'acord amb els termes i condicions que s'aproven en aquesta convocatòria.  
Per això, en l'ús de les facultats previstes en l'art. 6.3.o i 6.3.t del Decret 118/18, de 3 d'agost, del Consell, pel qual s'aprova el Reglament d'organització i funcionament de l'Institut Valencià de Finances (IVF), resolc:  
  
Primer  
Aprovar la convocatòria de la línia de finançament «IVF-Liquiditat Entitats Socials» que s'adjunta a la present resolució.  
  
Segon  
II. Ordenar la publicació en el Diari Oficial de la Generalitat Valenciana.  
  
València, 20 de gener de 2022.- El director general IVF: Manuel Illueca Muñoz.  
  
  
Línia de finançament «IVF - Liquiditat Entitats Socials»  
  
Primer. Disponibilitat pressupostària  
L'Institut Valencià de Finances reserva un volum de fons propis equivalent a 15.889.429 euros per a fer front a la demanda de finançament que poguera derivar-se d'aquesta línia de finançament. Aquests imports podrien ser ampliats durant l'exercici, atesa la demanda de finançament registrat per l'IVF.  
  
Segon. Objecte de la convocatòria  
1. Aquesta convocatòria té per objecte finançar les necessitats operatives de fons d'un conjunt ampli d'entitats socials, anticipant els drets de crèdit derivats d'accions concertades i de subvencions atorgades per la Generalitat Valenciana per a l'exercici 2022. En concret, ateses les circumstàncies particulars de cada col·lectiu i a l'origen i naturalesa dels fons a anticipar, aquesta convocatòria planteja cinc modalitats diferents: A) diversitat funcional, B) infància, adolescència i persones en situació de risc d'exclusió social, C) majors, D) inversió per al manteniment i adequació d'infraestructures, i E) organitzacions sindicals i empresarials.  
2. Modalitat A. Diversitat funcional  
Constitueix l'objecte de la modalitat A de la present convocatòria el finançament de necessitats operatives de fons mitjançant la bestreta dels drets de crèdit derivats de la prestació de serveis concertats, o a concertar, amb la Vicepresidència i Conselleria d'Igualtat i Polítiques Inclusives, d'ara en avant VICIPI, per al manteniment de centres d'atenció a persones amb diversitat funcional en l'exercici 2022.  
  
Els models de documentació a presentar, en el cas d'optar per aquesta modalitat, estan en l'annex I d'aquesta convocatòria.  
3. Modalitat B. Infància, adolescència i persones en risc d'exclusió social  
Constitueix l'objecte de la modalitat B de la present convocatòria el finançament de necessitats operatives de fons mitjançant la bestreta dels drets de crèdit derivats de la prestació de serveis concertats, o a concertar, amb la VICIPI, per a la prestació en 2022 de serveis en:  
  
- Centres d'acolliment residencial per a persones menors d'edat que es troben sota la guarda o tutela de la Generalitat.  
- Centres socioeducatius per al compliment de mesures judicials.  
  
- Suport a l'emancipació i autonomia personal de joves ex-tutelats/des que hagen aconseguit la majoria d'edat.  
- Punts de trobada familiar.  
- Actuacions tècniques destinades a sol·licitants d'adopció i famílies adoptives.  
- Suport a persones en situació o risc d'exclusió social pertanyents a col·lectius vulnerables.  
Els models de documentació a presentar, en el cas d'optar per aquesta modalitat, estan en l'annex II d'aquesta convocatòria.  
4. Modalitat C. Majors  
Constitueix l'objecte de la modalitat C de la present convocatòria el finançament de necessitats operatives de fons mitjançant la bestreta dels drets de crèdit derivats de la prestació de serveis concertats, o a concertar, amb la VICIPI, per al manteniment de centres d'atenció social a persones majors dependents en l'exercici 2022.  
  
Els models de documentació a presentar, en el cas d'optar per aquesta modalitat, estan en l'Annex III d'aquesta convocatòria.  
5. Modalitat D. Inversió per al manteniment i adequació d'infraestructures.  
Constitueix l'objecte de la modalitat D de la present convocatòria l'atorgament de finançament per a facilitar l'execució d'inversions mitjançant la bestreta de subvencions concedides per la VICIPI en 2021 a l'empara de la convocatòria feta mitjançant Resolució de 10 de maig de 2021, de la VICIPI, per a projectes d'inversió en matèria d'equipament i obres en l'àmbit de la Igualtat i Polítiques Inclusives, a executar entre l'1 de gener de 2021 i el 31 de desembre de 2022.  
Els models de documentació a presentar, en el cas d'optar per aquesta modalitat, estan en l'Annex IV d'aquesta convocatòria.  
6. Modalitat E. Organitzacions sindicals i empresarials  
Constitueix l'objecte de la modalitat E de la present convocatòria el finançament de necessitats operatives de fons mitjançant la bestreta dels drets de crèdit derivats de les subvencions atorgades en 2022 per la Conselleria d'Economia Sostenible, Sectors Productius, Comerç i Treball, a través de la Direcció General de Treball, Benestar i Seguretat Laboral, a organitzacions sindicals i empresarials representatives en la Comunitat Valenciana a l'empara de:  
i. la Llei 7/2015, de 2 d'abril, de la Generalitat, de Participació i Col·laboració Institucional de les Organitzacions Sindicals i Empresarials Representatives en la Comunitat Valenciana, o de  
ii. l'Ordre 28/2016, de 28 de novembre, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores per a la concessió de subvencions als sindicats i organitzacions sindicals, en proporció a la seua representativitat, en l'àmbit de la Comunitat Valenciana.  
Els models de documentació a presentar, en el cas d'optar per aquesta modalitat, estan en l'Annex V d'aquesta convocatòria.  
  
Tercer. Requisits per a ser beneficiari del finançament  
1. Amb caràcter general, els beneficiaris d'aquesta convocatòria hauran de tindre el seu domicili social o algun centre d'activitat assistencial en la Comunitat Valenciana. Així mateix, estaran al corrent de les seues obligacions amb l'Agència Estatal de l'Administració Tributària, amb la Unitat recaptadora de la Hisenda Pública Valenciana i amb la Tresoreria General de la Seguretat Social. No estaran en situació concursal, ni tindran previst l'enviament de cap notificació al jutge competent als efectes establits en l'article 583 de la Llei Concursal.  
2. Modalitat A. Diversitat funcional  
Podran sol·licitar finançament a l'empara de la modalitat A d'aquesta convocatòria les entitats d'iniciativa social que siguen titulars de centres d'atenció social a persones amb discapacitat o diversitat funcional i que, durant l'exercici 2022, o bé formalitzen un concert social o bé prorroguen un ja preexistent, a fi de prestar serveis d'atenció a persones amb diversitat funcional.  
Es consideren entitats d'iniciativa social les fundacions, associacions, organitzacions de voluntariat i altres entitats sense ànim de lucre que realitzen activitats de serveis socials. Així mateix, es consideren incloses les societats cooperatives qualificades com a entitats sense ànim de lucre conforme a la seua normativa específica.  
3. Modalitat B. Infància, adolescència i persones en situació de risc d'exclusió social.  
Podran sol·licitar finançament a l'empara de la modalitat B d'aquesta convocatòria entitats d'iniciativa social a) que actuen en l'àmbit de la infància i l'adolescència, o presten serveis a col·lectius vulnerables amb el risc d'exclusió social, i b) que en 2022 desenvolupen actuacions per a les quals l'administració haja resolt la concessió d'un concert social convocat a l'empara de resolucions aprovades a aquest efecte per la VICIPI, i publicades en el DOGV.  
Es consideren entitats d'iniciativa social les fundacions, associacions, organitzacions de voluntariat i altres entitats sense ànim de lucre que realitzen activitats de serveis socials. Així mateix, es consideren incloses les societats cooperatives qualificades com a entitats sense ànim de lucre conforme a la seua normativa específica.  
4. Modalitat C. Majors  
Podran sol·licitar finançament a l'empara de la modalitat C d'aquesta convocatòria, les entitats d'iniciativa social que siguen titulars de centres d'atenció social a persones majors dependents, i que, durant l'exercici 2022, o bé formalitzen un concert social, o bé prorroguen un ja preexistent, a fi de prestar serveis d'atenció a persones majors dependents.  
Es consideren entitats d'iniciativa social les fundacions, associacions, organitzacions de voluntariat i altres entitats sense ànim de lucre que realitzen activitats de serveis socials. Així mateix, es consideren incloses les societats cooperatives qualificades com a entitats sense ànim de lucre conforme a la seua normativa específica.  
5. Modalitat D. Inversió per al manteniment i adequació d'infraestructures  
Podran sol·licitar finançament a l'empara de la modalitat D d'aquesta convocatòria, les entitats sense ànim de lucre a les quals la VICIPI haja resolt concedir subvencions en 2021 per un import igual o superior a 25.000,00 euros per a l'execució de projectes d'inversió en l'àmbit de la Igualtat i Polítiques Inclusives durant els exercicis 2021 i 2022.  
  
6. Modalitat E. Organitzacions sindicals i empresarials  
Podran sol·licitar finançament a l'empara de la modalitat E d'aquesta convocatòria, les organitzacions sindicals o empresarials representatives en la Comunitat Valenciana que hagen sigut beneficiàries en 2022 d'alguna de les ajudes descrites en l'apartat 6 de l'article segon d'aquesta convocatòria.  
7. El compliment dels requisits del present article ha d'acreditar-se mitjançant la signatura de la declaració responsable (veure els models en els annexos, atesa la modalitat triada). El fet de presentar aquesta declaració responsable facultarà a l'IVF per a fer, en qualsevol moment, telemàticament o per altres mitjans, les comprovacions per mostreig o exhaustives necessàries per a verificar la conformitat de les dades d'aquestes declaracions. No obstant això, l'Institut Valencià de Finances es reserva la facultat de no autoritzar l'operació sol·licitada quan en el potencial acreditat concórreguen circumstàncies que desaconsellen la seua concessió.  
  
Quart. Obligacions dels beneficiaris  
Amb caràcter general, els beneficiaris queden sotmesos a les següents obligacions:  
a) Justificar davant l'IVF el compliment dels requisits i condicions que determinen l'atorgament del finançament.  
b) Sotmetre's a les actuacions de comprovació que corresponguen a l'IVF i a la Intervenció General de la Generalitat, a la Sindicatura de Comptes o a altres òrgans competents, tant nacionals com comunitaris, i aportar tota la informació que li siga requerida en l'exercici de les actuacions anteriors.  
c) Disposar dels llibres comptables, registres diligenciats i altres documents degudament auditats en els termes exigits per la legislació mercantil i sectorial aplicable al beneficiari en cada cas, amb la finalitat de garantir l'adequat exercici de les facultats de comprovació i control per part de l'IVF.  
  
Cinqué. Forma de presentació de sol·licituds  
1. La sol·licitud de finançament es realitzarà mitjançant els formularis que, depenent de la modalitat triada, es preveuen en la present convocatòria com annexos. Així mateix, el model de sol·licitud i la resta dels models de documentació requerida estan disponibles en la pàgina web de l'IVF «prestamos.ivf.es» (http://prestamos.ivf.es/descargas).  
2. Les sol·licituds hauran de presentar-se davant el registre de l'IVF o per correu electrònic a través de l'adreça de correu electrònic nqwdxhtzrd.vxpgtth@uzo.jy.  
3. La presentació de la sol·licitud portarà implícita l'acceptació de les condicions d'aquesta convocatòria, i l'autorització expressa que permetrà a l'IVF accedir i compartir informació respecte a l'entitat sol·licitant, amb la Conselleria d'Igualtat i Polítiques Inclusives i amb la Conselleria d'Economia Sostenible, Sectors Productius, Comerç i Treball, segons corresponga.  
  
Sisé. Termini de presentació de sol·licituds  
1. Les sol·licituds podran presentar-se des de l'endemà de la publicació de la present convocatòria en el Diari Oficial de la Generalitat Valenciana i en la pàgina web de l'IVF.  
2. Es podran presentar sol·licituds fins al 31 de desembre de 2022 o fins que s'esgote el pressupost indicat en l'apartat primer d'aquesta convocatòria.  
3. Per a general coneixement l'IVF publicarà en la seua pàgina web la data en la qual es tancarà aquesta convocatòria per la circumstància expressada en el paràgraf anterior.  
  
Seté. Documentació necessària per a la presentació de les sol·licituds  
1. La sol·licitud anirà acompanyada de la següent documentació:  
- Imprés de sol·licitud, conforme a l'indicat en el formulari de la sol·licitud de finançament incorporat com a annex a la convocatòria.  
- Identificació del sol·licitant: s'aportarà fotocòpia DNI, passaport o targeta de residència del representant legal de l'entitat, juntament amb la fotocòpia de l'escriptura d'apoderament. A més, s'incorporarà a la sol·licitud la fotocòpia de l'escriptura de titularitat real i l'escriptura de constitució de l'entitat.  
2. Modalitat A. Diversitat funcional  
A més d'adjuntar la informació requerida en l'apartat 1 d'aquest article, els sol·licitants que s'acullen a la modalitat A d'aquesta convocatòria acompanyaran a la seua sol·licitud la següent documentació:  
a) Declaració responsable signada en la qual es manifeste, entre altres extrems, que l'entitat és titular de l'acció concertada per a l'any 2022 i compleix els requisits exigits en les convocatòries d'acció concertada, per a prestar els serveis socials objecte de les convocatòries, en els centres i places per als quals sol·licita la bestreta a l'IVF.  
  
b) Fotocòpia del document administratiu de formalització del concert social i, en el seu cas, de la seua pròrroga per a 2022.  
3. Modalitat B. Infància, adolescència i persones en situació de risc d'exclusió social  
A més d'adjuntar la informació requerida en l'apartat 1 d'aquest article, els sol·licitants que s'acullen a la modalitat B d'aquesta convocatòria acompanyaran a la seua sol·licitud la següent documentació:  
a) Declaració responsable signada en la qual el representant legal manifeste, entre altres extrems, que l'entitat compleix els requisits exigits en la convocatòria per a ser titular de l'acció concertada i per a prestar els serveis socials objecte d'aquesta, en els centres i places per als quals sol·licita la bestreta a l'IVF.  
b) Acreditació que l'entitat és beneficiària de l'acció concertada en 2022 mitjançant la fotocòpia del document administratiu de formalització del concert social i, en el seu cas, de la seua pròrroga.  
4. Modalitat C. Majors  
A més d'adjuntar la informació requerida en l'apartat 1 d'aquest article, els sol·licitants que s'acullen a la modalitat C d'aquesta convocatòria acompanyaran a la seua sol·licitud la següent documentació:  
a) Declaració responsable signada en la qual es manifeste, entre altres extrems, que l'entitat és titular de l'acció concertada per a l'any 2022 i compleix els requisits exigits en les convocatòries d'acció concertada, per a prestar els serveis socials objecte de les convocatòries, en els centres i places per als quals sol·licita la bestreta a l'IVF.  
b) Fotocòpia del document administratiu de formalització del concert social i, en el seu cas, de la seua pròrroga per a 2022.  
5. Modalitat D. Inversió per al manteniment i adequació d'infraestructures  
A més d'adjuntar la informació requerida en l'apartat 1 d'aquest article, els sol·licitants que s'acullen a la modalitat D d'aquesta convocatòria acompanyaran a la seua sol·licitud la següent documentació:  
a) Declaració responsable signada en la qual es manifeste, entre altres extrems, que l'entitat és titular d'una subvenció per a l'execució d'inversions, a l'empara de la convocatòria feta mitjançant Resolució de 10 de maig de 2021, de la VICIPI, i està en disposició d'executar en termini el projecte presentat a la VICIPI i de complir els requisits exigits en la convocatòria.  
b) Identificació del DOGV en el qual la sol·licitant figure com a beneficiària de la subvenció.  
c) Fotocòpia del pressupost detallat del projecte presentat a la VICIPI, que haurà de contindre la identificació individual de cada element, preu unitari, unitats, preu total amb IVA i sense IVA, així com la identificació del proveïdor o contractista.  
d) Fotocòpia de la sol·licitud tramitada davant la VICIPI per a l'atorgament de la subvenció (models I, II o III, segons la modalitat sol·licitada, atenent l'estipulat en l'apartat 1 d'article Sisé de la Resolució de 10 de maig de 2021, de la VICIPI, per la qual es convoquen les subvencions susceptibles de ser anticipades per aquest Institut -DOGV número 9083 de 13 de maig de 2021-).  
6. Modalitat E. Organitzacions sindicals i empresarials  
A més d'adjuntar la informació requerida en l'apartat 1 d'aquest article, els sol·licitants que s'acullen a la modalitat E d'aquesta convocatòria acompanyaran a la seua sol·licitud la següent documentació:  
a) Declaració responsable signada en la qual es manifeste, entre altres extrems, que l'entitat és beneficiària de la subvenció a anticipar i compleix els requisits exigits per a ser beneficiari.  
b) Resolució d'adjudicació de la subvenció per l'òrgan competent.  
  
7. En el cas de presentar-se sol·licituds que no s'hagen emplenat aportant tota la informació que es requereix i/o no hagueren acompanyat tota la documentació establida en la convocatòria, l'IVF requerirà a l'interessat perquè esmene la falta o acompanye els documents preceptius, amb indicació que, si així no ho fera, se li tindrà per desistit en la seua petició.  
8. Els requeriments es realitzaran per mitjans electrònics.  
9. Sense perjudici del que s'estableix en aquest article, l'IVF podrà, amb posterioritat a la sol·licitud, requerir a la sol·licitant qualsevol altres dades, documents i informes complementaris que resulten necessaris per a la resolució de l'expedient.  
  
Huité. Procediment de valoració de les sol·licituds  
1. Una vegada es dispose de l'expedient complet, la Subdirecció de Riscos de l'IVF estudiarà la sol·licitud i emetrà informe que sotmetrà als seus òrgans de decisió. La decisió adoptada serà notificada a l'entitat sol·licitant.  
2. Les operacions que s'acullen a aquesta convocatòria seran aprovades o rebutjades en el termini de tres mesos a comptar des de la data d'inici de la tramitació de la sol·licitud.  
  
Nové. Característiques dels préstecs  
1. El finançament obtingut a l'empara de les modalitats A, B i C s'instrumenta a través de préstecs ordinaris les condicions principals dels quals són les següents:  
a) Import: les entitats podran sol·licitar fins al 98,00 % de l'import del concert previst o signat per a l'any 2022, com a conseqüència de la posada a la disposició de la conselleria concertant, del centre o servei concertat per al qual sol·liciten la bestreta.  
Si una entitat gestiona diversos centres o és adjudicatària de diversos serveis, podrà anticipar el cobrament del concert d'un o diversos d'ells (no necessàriament de tots), però haurà de formalitzar el préstec en una única pòlissa.  
b) Termini d'amortització del finançament: 24 mesos.  
c) Garantia: penyora sobre els drets de crèdit derivats, o que puguen derivar-se, del concert social anticipat, per la prestació dels serveis concertats en 2022.  
d) Amortització: Els cobraments procedents del concert o de qualsevol altre dret econòmic que corresponga al prestatari per la prestació del servei, s'aplicaran a amortitzar anticipadament l'operació fins a la seua total cancel·lació.  
e) Tipus d'interés: el préstec reportarà un tipus fix anual de l'1,75 % sobre el risc viu de l'operació a cada moment.  
f) Liquidació: la liquidació i pagament dels interessos s'efectuarà coincidint amb l'amortització del capital disposat. En la data de venciment de l'operació, l'Institut liquidarà les diferències existents, en el seu cas, entre l'import nominal del préstec més l'interés reportat de l'operació i els imports cobrats per l'IVF pels drets econòmics del concert anticipat. No obstant això, en cas de produir-se amortitzacions anticipades, els imports percebuts s'aplicaran, a més del capital, als interessos reportats fins a aquest moment.  
g) Comissió d'obertura: sense comissió d'obertura.  
h) Comissió per disposició: 0,25 % sobre l'import desemborsat del préstec, que es liquidarà coincidint amb la disposició.  
i) Comissions per no disposició: no hi ha comissions per no disposició dels imports formalitzats. L'acreditat pot renunciar en qualsevol moment al lliurament del capital pendent de percebre, sense cap penalització.  
j) Comissió de cancel·lació anticipada: sense comissió de cancel·lació anticipada.  
2. El finançament obtingut a l'empara de la modalitat D s'instrumenta a través de préstecs ordinaris les condicions principals dels quals són les següents:  
a) Import: les entitats podran sol·licitar fins al 80,00 %de la subvenció concedida; però no s'anticiparan subvencions d'import inferior a 25.000,00 euros.  
b) Termini d'amortització del finançament: 24 mesos.  
c) Garantia: penyora sobre els drets de crèdit derivats, o que puguen derivar-se, de la subvenció concedida en 2021 a l'empara de la convocatòria feta mitjançant Resolució de 10 de maig de 2021, de la VICIPI (DOGV 9083 de data 13.05.2021).  
d) Amortització: els cobraments procedents de la subvenció o de qualsevol altre dret econòmic que corresponga al prestatari per l'execució del projecte d'inversió, s'aplicaran a amortitzar anticipadament l'operació fins a la seua total cancel·lació.  
e) Tipus d'interés: el préstec reportarà un tipus fix anual de l'1,75 % sobre el risc viu de l'operació a cada moment.  
f) Liquidació: la liquidació i pagament dels interessos s'efectuarà coincidint amb l'amortització del capital disposat. En la data de venciment de l'operació, l'Institut liquidarà les diferències existents, en el seu cas, entre l'import nominal del préstec més l'interés reportat de l'operació i els imports cobrats per l'IVF. No obstant això, en cas de produir-se amortitzacions anticipades, els imports percebuts s'aplicaran, a més del capital, als interessos reportats fins a aquest moment.  
  
g) Comissió d'obertura: sense comissió d'obertura ni de cancel·lació anticipada.  
h) Comissió per disposició: 0,25 % sobre l'import desemborsat del préstec, que es liquidarà coincidint amb la disposició.  
i) Comissions per no disposició: no hi ha comissions per no disposició dels imports formalitzats. L'acreditat pot renunciar en qualsevol moment al lliurament del capital pendent de percebre, sense cap penalització.  
j) Comissió de cancel·lació anticipada: sense comissió de cancel·lació anticipada.  
3. El finançament obtingut a l'empara de la modalitat E s'instrumenta a través de préstecs ordinaris les condicions principals dels quals són les següents:  
a) Import:  
i. Fins al 98 % del 50 % de l'import concedit en 2022 per a la realització de les activitats per part de les organitzacions empresarials i sindicals en matèries específiques de la Llei 7/2015, de 2 d'abril, de la Generalitat, de Participació i Col·laboració Institucional de les Organitzacions Sindicals i Empresarials Representatives en la Comunitat Valenciana [línies pressupostàries S0365000, S8047000, S8048000]  
ii. Fins al 95 % de les subvencions atorgades l'any 2022 per al suport als sindicats i organitzacions sindicals en funció dels resultats obtinguts en les eleccions sindicals celebrades en l'àmbit territorial de la Comunitat Valenciana [línia pressupostària S0230000], però no s'anticiparan subvencions per un import inferior a 25.000,00 euros.  
b) Termini d'amortització del finançament: 24 mesos.  
c) Garantia: Penyora sobre els drets de crèdit derivats de les subvencions anticipades.  
d) Amortització: els cobraments procedents de la subvenció, s'aplicaran a amortitzar anticipadament l'operació fins a la seua total cancel·lació.  
e) Tipus d'interés: el préstec reportarà un tipus fix anual de l'1,75 % sobre el risc viu de l'operació a cada moment.  
f) Liquidació: la liquidació i pagament dels interessos s'efectuarà coincidint amb l'amortització del capital disposat. En la data de venciment de l'operació, l'Institut liquidarà les diferències existents, en el seu cas, entre l'import nominal del préstec més l'interés reportat de l'operació i els imports cobrats per l'IVF. No obstant això, en cas de produir-se amortitzacions anticipades, els imports percebuts s'aplicaran, a més del capital, als interessos reportats fins a aquest moment.  
g) Comissió d'obertura: sense comissió d'obertura ni de cancel·lació anticipada.  
h) Comissió per disposició: 0,25 % sobre l'import desemborsat del préstec, que es liquidarà coincidint amb la disposició.  
i) Comissions per no disposició: no hi ha comissions per no disposició dels imports formalitzats. L'acreditat pot renunciar en qualsevol moment al lliurament del capital pendent de percebre, sense cap penalització.  
j) Comissió de cancel·lació anticipada: sense comissió de cancel·lació anticipada.  
  
Desé. Aprovació del finançament  
1. Una vegada avaluades les sol·licituds en els termes previstos en l'art. 8 d'aquesta convocatòria l'òrgan competent de l'IVF decidirà sobre l'aprovació o no del finançament.  
2. L'aprovació determinarà amb exactitud les condicions financeres de l'operació, que hauran de ser acceptades expressament pel sol·licitant i seran immodificables en la formalització del contracte de préstec, a excepció del que es disposa en l'article 13 d'aquesta convocatòria.  
  
  
Onzé. Formalització del contracte de préstec  
1. Després de l'aprovació del finançament s'haurà de formalitzar entre l'IVF i el sol·licitant el contracte de préstec en document públic, assortint a partir d'aquesta signatura entre les parts tots els seus efectes.  
2. El contracte de préstec haurà de recollir tots els requisits específics d'aquest, derivats de l'aplicació d'aquesta convocatòria, així com les condicions particulars amb vista a l'execució d'aquest (disposició dels fons, amortitzacions anticipades, justificació de l'aplicació dels fons rebuts, facultats de control per part de l'IVF).  
3. Els contractes de préstec en què es formalitzen les operacions de finançament se sotmetran al dret privat.  
  
Dotzé. Disposició dels fons  
1. El desemborsament es realitzarà a sol·licitud del prestatari (veure model de sol·licitud en els annexos de la present convocatòria), i es produirà d'una sola vegada o en desemborsaments parcials. El nombre màxim de disposicions parcials serà l'establit en la resolució d'aprovació del finançament i es traslladarà sense modificació al contracte de préstec.  
2. Els beneficiaris acollits a la «Modalitat D. Inversió per al manteniment i adequació d'infraestructures» hauran d'aportar factures, certificacions d'obra, informes d'auditoria o altres documents de valor probatori equivalent que justifiquen l'execució de les inversions subvencionades per la VICIPI i, posteriorment al desemborsament, en un termini màxim de tres mesos, hauran d'acreditar el pagament d'aquestes. Addicionalment, quan l'import total de la despesa per cada línia-sublínia, a les quals al·ludeix l'apartat 3 de l'article Primer. Objecte, de la Resolució de 10 de maig de 2021, de la VICIPI, per la qual es convoquen les subvencions susceptibles de ser anticipades per aquest Institut (DOGV Núm. 9083 de 13.05.2021), siga igual o supere la quantia de 15.000 - en el supòsit de subministrament de béns i la de 40.000 - per a realització d'obres, el beneficiari haurà d'aportar com a mínim tres ofertes diferents conforme al que es preveu en l'art. 31.3 de la Llei 38/2003, de 17 de novembre, general de subvencions.  
Per a justificar l'execució del projecte, els beneficiaris acollits a la Modalitat D utilitzaran l'aplicació informàtica disponible en la web de l'IVF: https://prestamos.ivf.es/.  
L'incompliment d'aquestes obligacions comportarà el venciment anticipat de l'operació.  
  
Tretzé. Modificació de les condicions del finançament  
1. En cas que sorgiren circumstàncies degudament justificades que alteraren les condicions recollides en l'atorgament del finançament, el beneficiari podrà sol·licitar la modificació d'aquesta.  
2. Es podran modificar les condicions inicials del finançament en les següents circumstàncies:  
a) Canvis de titularitat, operacions de transformació societària, fusió o escissió, sempre que el nou titular continue complint tots els requisits generals i específics establits en la present convocatòria.  
  
b) Ampliació del termini d'amortització del préstec que derive de circumstàncies sobrevingudes i que foren imprevisibles amb un comportament diligent del beneficiari en el moment en què va tindre lloc l'atorgament del finançament, o que sent previsibles foren inevitables.  
  
3. Per a valorar la procedència de la modificació sol·licitada, els serveis tècnics de l'IVF podran requerir quanta informació i documentació consideren convenient havent d'informar favorablement, en el seu cas, la modificació amb base en les raons oferides pel beneficiari.  
  
4. En tot cas, no es podrà modificar l'atorgament del finançament si les circumstàncies al·legades per a justificar la procedència de la modificació hagueren determinat en el seu moment la desestimació de la sol·licitud realitzada.  
5. Autoritzada la modificació de l'acord aprovatori del finançament, s'haurà de formalitzar la corresponent addenda al contracte de préstec, en document públic.  
  
Catorzé. Rectificació d'errors  
L'IVF podrà rectificar d'ofici l'acord d'atorgament del finançament quan dels elements que figuren en ell es deduïsca l'existència d'un error material, de fet, o aritmètic.  
  
Quinzé. Control extern  
1. Al marge del seguiment i control ordinari que realitze l'IVF, els beneficiaris del finançament atorgat per l'IVF quedaran subjectes al control financer que corresponga a la Intervenció General de la Generalitat, així com a les actuacions de comprovació previstes en la normativa de la Sindicatura de Comptes o altres òrgans competents.  
2. En el contracte de préstec a formalitzar entre l'IVF i el sol·licitant haurà de constar el sotmetiment exprés d'aquest a les facultats de comprovació i control extern dels organismes citats en l'apartat anterior.  
  
3. La negativa o obstrucció a les tasques de control de la Intervenció General de la Generalitat Valenciana o de la Sindicatura de Comptes serà causa de venciment anticipat del contracte de préstec i de reembossament total de l'import percebut.  
  
Setzé. Aclariments sobre aspectes puntuals de la convocatòria  
  
Correspondrà a la direcció general de l'IVF establir criteris interpretatius en relació amb la present convocatòria, elaborats a petició pròpia o sota sol·licitud de qualsevol beneficiari potencial del finançament bonificat. A aquest efecte, l'IVF inclourà una bústia d'accés públic en la seua pàgina web (http://prestamos.ivf.es), a fi que els beneficiaris de la línia puguen sol·licitar els aclariments que consideren pertinents. Aquelles qüestions que requerisquen interpretació d'algun article seran objecte de resolució d'aclariment per part de la direcció general. Aquestes resolucions seran publicades en la pàgina web de l'IVF i en el Diari Oficial de la Generalitat Valenciana.  
  
Desseté. Eficàcia  
Aquesta convocatòria començarà a desplegar efectes a partir de l'endemà a la seua publicació en el Diari Oficial de la Generalitat Valenciana i en la pàgina web de l'IVF.